題郭元德所藏龔聖予瘦馬圖
作者：俞德鄰
朝代：宋

paragraphs: 吾聞神駿之肋十有五，雄姿矯矯騰龍虎。
四蹄踣鐵尾捎風，藐視崑崙薄玄圃。
何時歷塊誤一蹶，棄置荒林翳榛莽。
思昔先朝十二閑，駓駰騏駱充其間。
此馬當時最倜儻，流沙萬里來函關。
祇今淪落歸人世，何人保養思終惠。
髯龔前身李伯時，殷勤染翰憐權奇。
崚嶒瘦骨見者歎，度越駑駘猶萬萬。
天上房星久已空，此圖此馬俱難逢。
主人愛圖如愛馬，收拾瓌文爲模寫。
我知髯龔欲畫時，天地黯黲風煙悲。
離離禾黍今如此，誰識羸驂真騄駬。
明年野外春草平，瑶池八駿還爭鳴。
此時更倩髯龔筆，一掃籋雲龍八尺。